七夕後一日寄陳巨濟
作者：歐陽澈
朝代：宋

paragraphs: 高樓昨夜西風轉，耿耿銀河雲葉卷。
擎空皎月弄嬋娟，領略溪山堪指點。
秋光次第磨青銅，一味清凉襲庭院。
遥知天外鵲橋成，織女牛郎會佳燕。
凭高翻憶鳳樓人，慇懃乞巧陳芳奠。
可堪目斷心旌揺，砌成幽恨無人展。
促樽欣得莫逆交，脈脈閒愁憑理遣。
清狂舉白話平生，午夜香燃殘寶篆。
凄凉此際憶年時，爛漫瓊樓興不淺。